Die storie gaan kortliks oor die regisseur Jans en sy vrou, Almeri, wat woon op die plaas Oulap, buite Oudtshoorn. Jans neem die arm plaaswerker Abraham Soetland – ’n belowende kunstenaar wat met draad en klei werk – onder sy vlerk. Jy word bederf met uitgestrekte landskappe, grootse berge wat wag hou oor die mooi, wye wêreld. Tonele soos net kameraman Koos Roets dit kan skiet.
Maar daar is ook die mooi van Katie en Abraham, gemoedelik, hul gesigte gebaai in warm, natuurlike lig. Die lekkerkry as Abraham die sensuele riel dans. Plof-plof hoor jy byna die stof soos dit uitpof om sy voete wanneer hy tol en draai.
Dis ’n storie oor die menslike siel wat maar immer bly hoop om die felste swaarkry te troef. Al is dit met ’n dansie. Dis ’n storie oor drome wat kan waar word.